**داره**

**د اقتصادي ودې په لور غوره گام**

**د قوش تېپې کانال**

اقتصادي ځان بسیاینه، د اوبو مدیریت په کرنیزو ځمکو او کروندو د شاړو دښتو بدلول د افغانستان اسلامي امارت د پلان یوه بنسټیزه برخه او لومړیتوب دی. افغانستان د خوږو اوبو په لرلو سره د سیمې او نړۍ غوره حتی لومړۍ درجه هیوادونو کې ځای لري. د دې ترڅنګ د افغانستان پاکه خاوره اتیا سلنه د کرنې لپاره جوړه ده او د هیواد زیات شمېر وګړي په کرنه او بزګرۍ مشغول دي. اوس د کرنیزو ځمکو پراخولو او په کرنیزو سیمو د شاړو دښتو بدلولو لپاره چې وکولای شي، ښه حاصلات ترې ترلاسه، د کار زمینه برابره او پراخه کړي او په پای کې د دولت لپاره د عوایدو په یوه معتبره سرچینه بدله شي، د اوبو مدیریت او د کرنیزو ځمکو خړوبولو ته اړتیا لري. د هیواد په ګوټ ګوټ کې ډېری سیندونه او دریاچې د دې جوګه نه دي، چې ګټه ترې واخیستل شي، اوبه یې راوګرځي او د خلکو لپاره د ګټې اخیستنې وړ شي.

که څه هم د افغانستان اوسنی نظام په دې برخه کې حساس دی او هوډ لري، چې له ځینو سیندې حوضو څخه د اوبو مدیریت او مهارولو ته لومړيتوب ورکړي، چې له دې ډلې د امو سیند او همدا زار د پنجشیر د سیند د اوبو مهارول او د کابل په لوري یې را ګرځول دي. د امو له سیند څخه د قوش تېپې کانال پروژه، چې د بلخ ولایت په څنډو کې به د جوزجان ولایت تر پراخو سیمو وغځېږي لومړيتوب لري او په نږدې راتلونکي کې به د پنجشیر د سیند اوبه د کابل او مرکزي ولایتونو په لوري را وګرځي. راځو په لومړي سرکې د امو له سیند څخه د قوش تېپې کانال په ستره او حیاتي پروژه خبرې کوو.

د افغانستان اسلامي امارت د ۱۴۰۱ کال د وري په نهمه نېټه د بلخ ولايت په کلدار ولسوالۍ کې د قوشتپې په نوم د اوبولګونې سترکانال پرانیست چې۲۸۵ کیلومتره اوږدوالی،۱۰۰ متره سور او۸.۵ متره ژوروالی به ولري. دغه کانال د افغانستان له لومړۍ اوبه‌ييزې حوزې (آمو سيند) څخه سرچينه اخلي او د جوزجان ولايت له لارې د فاریاب اندخوی ولسوالۍ ته رسېږي.

د اوبو دغه کانال چې د افغانستان اسلامي امارت د رياست الوزراء اقتصادي مرستيال ښاغلي الحاج ملا عبدالغني برادر له‌خوا پرانيستل شو، د ۵۵۰ هکتاره ځمکې خړوبولو او په ثانيه به کې د ۶۵۰ متر مکعبه اوبو د لېږد وړتيا ولري. دغه ستره پروژه چې ټوليز لګښت يې۶۰ میليارده افغانۍ اټکل شوی، د افغانستان له ملي بودجې څخه تمويلېږي.

د قوش تېپې کانال د رغونې چارې چې په درېیو پړاوونو کې ترسره کېږي، لومړی پړاو يې د بلخ تر دولت آباد او پاتې برخه يې په دوو نورو پړاوونو کې د فارياب اندخوی ولسوالۍ ته رسېږي، چې ټولې تخنيکې چارې يې د افغان انجينرانو له‌خوا ډيزاين شوې دي.

دغه کانال پر آمو سيند جوړېږي چې د ۴۰۰۰ مترو په لوړوالي د پامير له غرونو سرچينه اخلي او د کابو ۱۱۲۶ کيلومټرو په اوږدوالي سره د افغانستان او تاجکستان، ازبکستان او ترکمنستان هېوادونو ترمنځ سرحد جوړوي.

که څه هم افغانستان يو کرنيز هېواد بلل کېږي چې کابو ۸۰ سلنه افغانان په‌ کې کرنه بوخت دي او د نفوس ۵۵ سلنه برخه يې په مستقيم او غير مستقيم ډول د دغه سکټور له لارې د خپل ژوند چارې پر مخ بيايي.خو له بده مرغه د کافي اوبو او ځمکې نشتوالی، د کرنې نه ميکانيزمه کېدل، دوامداره وچکالۍ او د مناسب بازار نشتون هغه ننګونې دي، چې لاهم افغانستان د غلو دانو او نورو برخو کې پر صادراتو باندې تکيه لري، نو دقوش تېپې کانال به په دغه سکټور کې ستر مثبت بدلون راولي.

دا چې د افغانستان ۷.۸ ميليونه هکټاره د کرنې وړ ځمکې څخه يوازې ۳.۳ ميليون هکټاره يې آوۍ ده او د هغې يوازې ۱.۸ ميليونه هکټاره کافي اوبه لري، نو د دغه وضعيت بدلون د اوبولګونې د سترو پروژو تطبيق ته اړتيا لري. همدارنګه د قوش تېپې کانال د هېواد د شمال لويديز او شمالي برخو له هغو سيمو څخه تېرېږي چې د۲۰۰ کيلومټره اوږدوالي او ۵۰ کيلومټره سور سره ۱۰۰۰۰ کيلومټره مربع پراخې دښتې لري چې د اوبو له شديد کمښت سره مخ دي نو د دغه کانال په رغونې سره به يې۵۵۰ زره هکتاره ځمکه خړوبه شي چې دا د کرنيز سکټور په پراختيا کې د پام وړ بدلون راوستلای شي.

بل دا چې افغانستان ۵۷ ميليارده مترمکعب اوبه لري خو له بده مرغه يوازې له ۲۰ سلنې څخه يې په کور دننه استفاده کېږي او پاتې نورې يې د اوبو لګونې د کافي مديريت نشتوالي له امله ګاونډيو هېوادونو ته بهيږي. همدارنګه آمو سيند چې د هېواد له مهمو اوبه‌ييزو حوزو څخه ګڼل کېږي چې په يوه ثانیه کې ۲۰۰۰ متر مکعبه اوبه لېږدوي نو د قوش تېپې کانال رغونه چې په ثانیه کې د ۶۵۰ متر مکعبه اوبو د لېږد وړتيا لري، د يادې اوبه‌ييزې حوزې مديريت کې رغنده ګام بلل کېږي.

همدارنګه د قوش تېپې کانال لومړنۍ ستره پروژه ده، چې تخنيکي چارې يې د افغان انجينرانو له‌خوا ډيزاين شوي او د ۱۴۰۱ هـ.ل کال په ملي بودیجه کې ورته د ۷ میلیارډه افغانۍ په شاوخوا کې بودیجه په پام کې ورته نیول شوې ده، چې د لومړنۍ برخې په بشپړېدو سره به له همدې لارې د عوایدو په راټولولو سره د دې پروژې نورې چارې پرمخ ځي تر څو بشپړه او د هیواد لپاره د عوایدو په یوه معتبره او ستر سرچینه بدل شي او دغه پروژه به د کرنې، اوبو لګونې او مالدارۍ وزارت په مديريت تطبيقېږي چې په يوه وخت کې کابو ۲۰۰ زرو افغانانو ته په لنډمهاله توګه او په زرهاوو نورو ته د دايمي کار زمينه برابرولی شي.دا چې اوس‌مهال مو ډېری هېوادوال له وزګارتيا څخه کړېږي نو دغه پروژه د کارموندنې او وزګارتيا کچې راکمولو کې يو مهم پرمختګ ګڼلی شو.

له دې سربېره، آمو سيند چې د کندز، بلخ، فارياب او جوزجان ولايتونو څخه تېرېږي، نه يوازې دا چې له اوبو څخه يې مناسبه ګټه اخیستل ‌کېږي، بلکې د منځنۍ آسيا هېوادونو له لورې د سيند غاړې تحکيماتو له امله په افغانستان کې د زياتې ځمکې د تخريب لامل شوی دی او هر کال په سل‌هاوو هکتاره کرنيزه ځمکه تخريبوي چې د کانال په فعاليدو سره به د دغو اوبو ډېره برخه مديريت او د تخريب او زیانونو اړولو مخه به یې ډب شي.

دا چې افغانستان یو کرنيز هېواد دی خو له بده مرغه د تېرو حکومتونو له‌خوا چې ټوله تکيه يې پر بهرنيو مرستو وه، د دغه سکټور پراختيا ته هيڅ پام نه دی شوی، دا چې اسلامي امارت چې پرځان بسيا افغانستان لپاره یې مټې رانغښتي، دا ډول ملي پروژو پلي کول به ډېر ژر دغه هېواد د بهرنيو مرستو له احتياج څخه خلاص او پر خپلو پښو ودروي.